吳長文新得顔公壞碑
作者：王安石
朝代：宋

paragraphs: 魯公之書既絕倫，歲久更爲時所珍。
荒壇壞冢朽崖屋，剝落風雨埋煨塵。
斷碑數尺誰所得，點畫入紙完如新。
延陵公子好事者，拓取持寄情相親。
六書篆籀數變改，訓詁後世多失真。
誰初妄鑿妍與醜，坐使學士勞骸筋。
堂堂魯公勇且仁，出遇世難親經綸。
揮毫卓犖又驚俗，豈亦以此誇常民。
但疑技巧有天得，不必勉强方通神。
詩歌甘棠美召伯，愛惜蔽芾由思人。
時危忠誼常恨少，寶此勿復令埋堙。